În perioada 17-19 mai a.c., poliţiştii Inspectoratului de Poliție Județean Bacău vor acţiona, zilnic, în vederea asigurării unui climat de ordine şi siguranţă publică, în localitatea Ghimeș-Făget, împreună cu Gruparea de Jandarmi Mobilă și Inspectoratul Pentru Situații de Urgență Bacău, cu ocazia manifestărilor religioase prilejuite de Rusaliile Romano-Catolice.
Atât pe traseele de afluire/defluire, cât şi la locurile de desfăşurare, poliţiştii băcăuani vor asigura fluidizarea traficului rutier şi pietonal, ordinea publică şi respectarea legalităţii, în toate domeniile.
Oamenii legii vor acţiona zilnic, atât pentru îndeplinirea responsabilităţilor curente, necesare asigurării unui climat de ordine şi siguranţă publică, cât şi în cadrul dispozitivelor suplimentar instituite în localitatea Ghimeș-Făget.
În acest context, la nivelul judeţului Bacău au fost constituite, atât în localităţile din mediul urban cât şi în cele din mediul rural, dispozitive de menţinere a ordinii publice şi de poliţie rutieră, constituite în puncte fixe, filtre, patrule pedestre şi auto, precum şi echipe de investigaţii criminale, investigarea fraudelor şi de la alte structuri poliţieneşti.
Ca de obicei, cei mai mulţi dintre pelerini aleg calea rutieră spre a ajunge la destinaţie, astfel încât, pentru asigurarea fluenţei traficului rutier şi prevenirii producerii de evenimente negative, în cursul acestor zile sunt mobilizate în judeţul Bacău dispozitive specifice, care vor acţiona pe toate schimburile, cu utilizarea mijloacele tehnice din dotare, inclusiv aparatura radar, în vederea depistării celor care încalcă normele rutiere, scopul fiind, desigur, acela al deplasării în condiţii de deplină siguranţă a circulaţiei pe drumurile publice.
În acest sens, atragem atenţia tuturor participanţilor la traficul rutier să manifeste atenţie sporită, să dea dovadă de înţelegere şi calm, să se deplaseze, atât pe jos, cât şi cu orice fel de mijloc de transport, doar pe traseele pe care este permisă circulaţia, să parcheze numai în zonele autorizate şi nu în ultimul rând, să respecte indicaţiile poliţiştilor aflaţi în teren.
În acelaşi timp, poliţiştii structurilor de poliţie transporturi se vor îngriji de siguranţa traficului feroviar, prin efectuarea serviciului de patrulare pe trenurile de călători, precum şi în staţiile de cale ferată de pe raza judeţului Bacău.
De asemenea, poliţiştii structurilor de investigaţii criminale vor acţiona pentru combaterea infracţiunilor de natură judiciară, sens în care, pentru desfăşurarea în siguranţă a acestei manifestări religioase, dat fiind numărul mare de participanţi, reamintim cetăţenilor câteva recomandări:
– să respecte recomandările făcute de organizatorii adunărilor publice, împuterniciţii acestora sau organele de ordine;
– să se abţină de la acţiuni de natură a împiedica desfăşurarea normală a adunărilor publice şi să nu incite la asemenea acţiuni prin viu grai, manifeste sau alte mijloace audiovizuale;
– să nu introducă sau să aibă, în timpul adunărilor publice, băuturi alcoolice, arme de orice fel, materiale explozive sau incendiare, substanţe iritant-lacrimogene sau cu efect paralizant, dispozitive pentru şocuri electrice, ori alte obiecte ce pot fi folosite pentru acţiuni violente;
– să părăsească imediat adunările publice sau locul unde acestea se desfăşoară, când au fost somaţi de către organizatori, împuterniciţii acestora sau organele de ordine;
– să nu participe la adunări publice în stare de ebrietate, să nu consume şi să nu distribuie băuturi alcoolice sau droguri.
Toate demersurile profesionale ale poliţiştilor Inspectoratului de Poliţie Judeţean Bacău se vor concentra, pe asigurarea petrecerii unor Sărbători de Rusalii în condiţii normale, de ordine şi siguranţă, fără incidente negative şi evenimente nedorite.
Ca şi în anii anteriori, la aceste activităţi preventive invităm cetăţenii să ne fie parteneri, prin atenţia manifestată asupra modului de păstrare şi folosire a bunurilor şi valorilor, asigurarea autovehiculelor, dar şi prin grija deosebită acordată și animalelor de companie care se pot rătăci cu uşurinţă în mulţime.
Reamintim că, pentru eventuale sesizări, cetăţenii pot apela numărul unic de urgenţă 112.